ՎԵՐՋԻՆ ՍՈՒՐԱՀ

Եւ ուղտերն, իբրեւ ոսկի մակոյկներ, հուր ալիքները ծով-անապատում

Ճեղքելով արագ սլանում էին դէպի բոցավառ, լուսավառ հեռուն:

Եւ ոչ մի սամում հրաշունչ թեւով չէր կարող հասնել նրանց արշաւին,

Նրանց թռիչքին չէր կարող հասնել սլացքը նետի վայրի բեդուինի:

Վուհադիներից զով սիւք էր բերում վառ քասիդները այրող կարօտի,

Դայլայլում էին կաթնաղբիւրները երազներն իրենց կուսական սրտի:

Եւ հեքիաթների լոյս փերիները մայր-արմաւենու քնքույշ սօսիւնով

Համբոյր ու ողջոյն ուղարկում էին եւ կանչում նրան գաղտնի խոստումով:

Բայց Աբու-Լալան չէր ուզում լսել սիրոյ ողջոյնին, գողտրիկ սօսաւին,

Թռչում էր անյարգ` դէպի արեւը, եւ ինքն էլ պայծառ` նման արեւին:

Իսկ սերաբները նոր տեսիլներով բիւր պատրանքների, հրապոյրների`

Թռցնում էին կախարդուած հոգին ոսկի թեւերով լոյս-անուրջների:

Ուղտերը արձակ պարուսաններով հուժկու, մոլեգին, այնպէս խօլաբար

Սլանում էին, ճախր էին առնու հրեղէն թափով, խենթ ու խելագար:

Եւ արեգական վառ ցնցուղի տակ բոցկլտում էին ուղտերը զուարթ.

Եւ բարձրաղօղանջ կայլակում էին զանգակներն ազատ, ցնծուն լուսազարդ:

Աբու Մահարին արծուի նման աչքերն անքթիթ` արեւին յառած,

Թռչում էր աննինջ հոգին լուսարբած եւ երանութեան ջահերով վառուած:

Նրա ետեւում լոկ անապատն էր փռուած հոլանի` լոյսերի ծոցում,

Իսկ գլխի վերեւ արեւն էր նազում շափիւղեայ վարսերն անծիր տարածուն:

Եւ ոսկեփրփուր ծիրանին ուսին, Աբու Մահարին, մեծ բանաստեղծը,

Թռչում էր անդուլ` յաղթական ու վեհ, դէպի արեւը, անմահ արեւը…

 Ավետիք Իսահակյան